Хөрсний бүрхүүлийг нөхөн сэргээх үе шат

Хөрсөн бүрхүүлийг нөхөн сэргээх ажлын эхний үе шатууд уурхайн олборлолттой зэрэгцэн эхлэх учиртай. Дараах үндсэн үе шатуудыг дамжин нөхөн сэргээлтийн үйл явц хэрэгжинэ. Үүнд:

1.	Хөрсний судалгаа: Байгаль орчны суурь судалгаа болон байгаль орчинд нөлөөлөх байдлын үнэлгээний явцад олборлолтонд өртөх талбай болон орчны бүсийн хөрсний шинж чанар,тархалтыг нарийвчлан судлаж, хөрс хамгаалах, нөхөн сэргээх ажлын цаашдын төлөвлөгөөг боловсруулна.

2.	Шимт хөрсний овоолго: Уурхайн олборлолтын явцад шимт хөрсийг төлөвлөлтийн дагуу хуулж, нөхөн сэргээлтэнд зориулж овоолго үүсгэн хадгална. Уурхайн олборлолтын ажил хөрс хуулалтаар эхэлдэг. Үржил шимт хөрсийг 2 үе шаттай хуулж (1-р үе 10-40см; 2-р үе 10-100см зузаантай), тус тусад нь овоолго үүсгэнэ.

3.	Шимт хөрсний хадгалалт, хамгаалал: Нөхөн сэргээлтэнд ашиглах шимт хөрсний овоолгыг салхи, усны нөлөөллөөс хамгаалахын тулд уулын хажуу болон жалга дагуу байрлуулбал эрсдэлтэйг анхаарах хэрэгтэй. Овоолгыг 2-оос дээш жил ашиглахгүй тохиолдолд овоолгын гадаргууг олон наст ургамлаар тарималжуулан хамгаалдаг.

4.	Гадаргыг хэлбэржүүлэх, хөрсжүүлэх: Олборлолтонд өртсөн талбайн гадаргууг хурдас чулуулгаар дүүргэсний дараа үүсмэл гадаргууг ашиглалтын зориулалтаас хамааруулан хэлбэржүүлж, тэгшилнэ. Тэгшилж хэлбэржүүлсэн талбайг овоолгод хадгалсан шимт хөрсөөр хучиж, хөрсжүүлнэ мөн түүнчлэн бага талбайн хөрсжүүлэлтэнд орон нутгийн иргэдийг оролцуулах нь олон талт ач холбогдолтой байдаг.

5.	Хөрсний эвдрэлээс хамгаалах нэмэлт арга хэмжээ: Шимт хөрсөөр хучсан талбайг богино хугацаанд ургамалжуулахгүй орхих тохиолдолд өнгөн хөрс салхинд хийсэх, хуурайших замаар үржил шим нь буурна. Усны урсгалаар эвдрэлд орохоос сэргийлэх зорилгоор урсац сааруулах шуудуу татах нь нөхөн сэргээсэн хөрсөн бүрхүүлийг хамгаалах нэг арга мөн.